Document ID: 32011R0208

NARIADENIE KOMISIE (EÚ) č. 208/2011
z 2. marca 2011,
ktorým sa mení a dopĺňa príloha VII k nariadeniu Európskeho parlamentu a Rady (ES) č. 882/2004 a k nariadeniam Komisie (ES) č. 180/2008 a (ES) č. 737/2008, pokiaľ ide o zoznamy a názvy referenčných laboratórií EÚ
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat čeľade koňovitých (equidae) z tretích krajín (1), a najmä na jej článok 19 bod iv),
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (2), a najmä na jeho článok 32 ods. 5,
so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (3), a najmä na jej článok 55 ods. 1,
keďže:
(1)
V nariadení (ES) č. 882/2004 sa ustanovujú všeobecné povinnosti, úlohy a požiadavky na referenčné laboratóriá Spoločenstva pre potraviny, krmivá, zdravie zvierat a živé zvieratá. Zoznam referenčných laboratórií Spoločenstva pre potraviny a krmivá je uvedený v oddiele I a zoznam referenčných laboratórií Spoločenstva pre zdravie zvierat a živé zvieratá je v oddiele II prílohy VII k uvedenému nariadeniu.
(2)
Nariadením Komisie (ES) č. 180/2008 z 28. februára 2008 o referenčnom laboratóriu Spoločenstva pre choroby koní okrem moru koní a o zmene a doplnení prílohy VII k nariadeniu Európskeho parlamentu a Rady (ES) č. 882/2004 (4) sa laboratórium Agence Française de Sécurité Sanitaire des Aliments (AFSSA) so svojimi výskumnými laboratóriami pre patológiu a zoonózy zvierat so sídlom vo Francúzsku ustanovilo za referenčné laboratórium Spoločenstva pre choroby koní okrem afrického moru koní.
(3)
Nariadením Komisie (ES) č. 737/2008 z 28. júla 2008 o určení referenčných laboratórií Spoločenstva pre choroby mäkkýšov, besnotu a tuberkulózu hovädzieho dobytka, ktorým sa referenčným laboratóriám Spoločenstva pre besnotu a tuberkulózu hovädzieho dobytka stanovujú dodatočné povinnosti a úlohy a ktorým sa mení a dopĺňa príloha VII k nariadeniu Európskeho parlamentu a Rady (ES) č. 882/2004 (5), sa laboratórium Laboratoire d’études sur la rage et la pathologie des animaux sauvages v rámci Agence Française de Sécurité Sanitaire des Aliments (AFSSA), Nancy, Francúzsko, ustanovilo za referenčné laboratórium Spoločenstva pre besnotu.
(4)
Francúzsko a Dánsko oficiálne informovali Komisiu o zmenách týkajúcich sa názvu laboratórií uvedených v týchto nariadeniach. Po nadobudnutí platnosti Lisabonskej zmluvy by sa laboratóriá uvedené v prílohe VII k nariadeniu (ES) č. 882/2004, predtým ustanovené ako „referenčné laboratóriá Spoločenstva“, mali teraz ustanoviť za „referenčné laboratóriá Európskej únie (EÚ)“.
(5)
Zoznam referenčných laboratórií EÚ vymedzený v nariadeniach (ES) č. 882/2004, (ES) č. 180/2008 a (ES) č. 737/2008 treba aktualizovať. Uvedené nariadenia by sa preto mali zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha VII k nariadeniu (ES) č. 882/2004 sa nahrádza textom uvedeným v prílohe k tomuto nariadeniu.
Článok 2
V nariadení (ES) č. 180/2008 sa článok 1 nahrádza takto:
„Článok 1
1. Agence nationale de sécurité sanitaire de l’alimentation, de l’environnement et du travail (ANSES) so svojimi laboratóriami pre zdravie zvierat a choroby koní, Francúzsko, sa týmto ustanovuje za referenčné laboratórium EÚ pre choroby koní okrem moru koní od 1. júla 2008 do 30. júna 2013.
2. Funkcie, úlohy a postupy referenčného laboratória EÚ uvedeného v odseku 1, týkajúce sa spolupráce s laboratóriami zodpovednými za diagnostikovanie infekčných chorôb zvierat z čeľade koňovité v členských štátoch, sú vymedzené v prílohe k tomuto nariadeniu.“
Článok 3
V článku 2 nariadenia (ES) č. 737/2008 sa prvý odsek nahrádza takto:
„Laboratoire de la rage et de la faune sauvage de Nancy of the Agence nationale de sécurité sanitaire de l’alimentation, de l’environnement et du travail (ANSES), Francúzsko, sa týmto ustanovuje za referenčné laboratórium EÚ pre besnotu od 1. júla 2008 do 30. júna 2013.“
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. marca 2011

Labels: 7
0
6